Wittebrood verby, nou kan vuiste klap! | Netwerk24
Joe Smith het in Februarie met sy nooi Kelley getrou toe sy geveg teen Maxim Vlasov weens Covid uitgestel is. Foto: Getty Images
Joe Smith se wittebrood is verby en nou soek hy 'n wêreldtitel!
Smith (31) sou in Februarie teen Maxim Vlasov (34) van Rusland vir die vakante ligswaargewigtitel van die Wêreldboksorganisasie te staan gekom het.
Vlasov het egter Covid-19 gekry en die geveg moes uitgestel word.
Nou is Vlasov reg en boks die twee manne Saterdagaand in die Osage-casino in Tulsa, Oklahoma, om te bepaal wie die nuwe WBO-kampioen gaan wees.
"Ek was 100% reg om in Februarie te boks, maar toe word die geveg uitgestel. Ek het toe maar getrou en my wittebrood geniet, maar nou is ek weer reg om 100% te gee," het Smith hierdie week aan RingNews24 gesê.
Maxim Vlasov (links) is 'n baie ervare vegter. Hier is hy in 'n vorige geveg teen Gilberto Ramirez van Mexiko in aksie. Foto: Getty Images
Vlasov sê hy het die ekstra tyd gebruik om "deeglik navorsing" oor sy Amerikaanse teenstander te doen.
Die ervare Rus – hy het al 48 gevegte in die beroepskryt agter die rug – het voorheen ook in die afdeling vir junior-swaargewigte geboks voordat hy na die ligswaargewig-afdeling afgeskuif het.
Vlasov het sover net drie van sy 48 gevegte verloor. Smith was self ook net drie keer in 29 gevegte aan die verloorkant gewees.